กอนช. เตือน 7 จว.ริม “น้ำโขง” ระวังน้ำขึ้นฉับพลัน 25-26 พ.ค.นี้
กอนช. แจ้งเตือนระดับน้ำใน “แม่น้ำโขง” เปลี่ยนแปลงอย่างฉับพลัน พร้อมเตือนประชาชน 7 เฝ้าระวังระดับน้ำใกล้ชิดหลังเขื่อนน้ำอู “สปป.ลาว” เพิ่มปริมาณระบายน้ำจากฝนที่ตกหนักสะสม
กอนช. แจ้งเตือนระดับน้ำใน “แม่น้ำโขง” เปลี่ยนแปลงอย่างฉับพลัน พร้อมเตือนประชาชน 7 เฝ้าระวังระดับน้ำใกล้ชิดหลังเขื่อนน้ำอู “สปป.ลาว” เพิ่มปริมาณระบายน้ำจากฝนที่ตกหนักสะสม
24 พ.ค. 2565

กองอำนวยการน้ำแห่งชาติ (กอนช.) ออกประกาศเรื่อง แจ้งเตือนระดับน้ำในแม่น้ำโขงเปลี่ยนแปลงอย่างฉับพลัน โดย กอนช. ได้ติดตามสถานการณ์น้ำในแม่น้ำโขง ตั้งแต่วันที่ 17-23 พฤษภาคม 2565 พบว่าในพื้นที่สาธารณรัฐประชาธิปไตยประชาชนลาว (สปป.ลาว) มีปริมาณฝนตกหนักสะสม 250 มิลลิเมตร ส่งผลให้ในวันที่ 23 พฤษภาคม 2565 เขื่อนน้ำอู สปป.ลาว เพิ่มปริมาณน้ำระบายจาก 500 ลูกบาศก์เมตรต่อวินาที เป็น 2,400 ลูกบาศก์เมตรต่อวินาที ทำให้ระดับน้ำที่บริเวณสถานีหลวงพระบางมีแนวโน้มเพิ่มขึ้นอย่างต่อเนื่อง
สำหรับ กอนช. คาดการณ์ว่ามวลน้ำหลากจะไหลผ่านเขื่อนไซยะบุรี สปป.ลาว อยู่ในเกณฑ์ 6,600 ลูกบาศก์เมตรต่อวินาที ซึ่งจะส่งผลกระทบให้ระดับน้ำในแม่น้ำโขงท้ายเขื่อนไซยะบุรี ตั้งแต่บริเวณอำเภอเชียงคาน จังหวัดเลย, อำเภอเมือง จังหวัดหนองคาย, อำเภอเมือง จังหวัดนครพนม, อำเภอเมือง จังหวัดมุกดาหาร และอำเภอโขงเจียม จังหวัดอุบลราชธานี มีแนวโน้มเพิ่มขึ้นประมาณ 1.00-1.50 เมตร ในช่วงวันที่ 25-26 พ.ค. 2565
ทั้งนี้ กอนช. ขอให้จังหวัดเลย หนองคาย บึงกาฬ นครพนม มุกดาหาร อำนาจเจริญ และอุบลราชธานี ประชาสัมพันธ์สถานการณ์น้ำในแม่น้ำโขง และแจ้งเตือนให้ประชาชนที่สัญจรและประกอบกิจกรรมในบริเวณแม่น้ำโขง รวมทั้งผู้ที่อาศัยในพื้นที่บริเวณดังกล่าว ติดตามสถานการณ์น้ำอย่างใกล้ชิด และเตรียมการเฝ้าระวังผลกระทบที่อาจเกิดขึ้น จากการเปลี่ยนแปลงของระดับน้ำในแม่น้ำโขงอย่างฉับพลัน